โรงงานยาสูบถังแตก ขอกู้โอดีเสริมสภาพคล่อง1,500ล้านบาท
ครม.อุ้มโรงงานยาสูบถังแตก ให้เปิดวงเงินโอดีเสริมสภาพคล่อง 1,500 ล้านบาท
2 มี.ค. 2564

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบอนุมัติให้การยาสูบแห่งประเทศไทย (ยสท.) เปิดวงเงินกู้เพื่อเสริมสภาพคล่องปี 2564 ซึ่งเป็นวงเงินกู้ระยะสั้น หรือ วงเงินกู้โอดี จำนวน 1,500 ล้านบาท ซึ่งอยู่ภายใต้การปรับแผนการบริหารหนี้สาธารณะครั้งที่ 1 ที่ผ่านการเห็นชอบ ครม. ไปก่อนหน้านี้แล้ว
สาเหตุการต้องขอกู้โอดี เพราะ ยสท. มีรายได้จากการขายบุหรี่ลดลงจากการปรับขึ้นภาษีบุหรี่ของกรมสรรพสามิตยังมีนัยสำคัญ จากปี 2562 มีรายได้จากการขายบุหรี่ 5 หมื่นล้านบาท เหลือ 4.5 หมื่นล้านบาท ในปี 2563
นอกจากนี้คาดว่ายอดการขายบุหรี่ 2564 จะไม่ได้ตามเป้าหมายที่ตั้งไว้ โดยคาดว่าจะต่ำกว่าเป้าที่วางไว้ถึง 50% ส่งผลกระทบกับกระแสเงินสดของ ยสท. ซึ่งคาดว่า ณ สิ้นเดือน ก.ย. 2564 จะเห็นอยู่ 1,540 ล้านบาท เมื่อต้องหักเงินส่งคลังแล้ว จะทำให้กระแสเงินสดของ ยสท. ติดลบ มีปัญหาขาดสภาพคล่อง ทำให้ต้องขอวงเงินกู้โอดีไว้รองรับปัญหาที่จะเกิดขึ้น
สำหรับวงเงินโอดีจำนวน 1,500 ล้านบาท เป็นการเพื่อไว้สำหรับการจ่ายค่าแสตมป์บุหรี่ ค่าซื้อใบยาสูบ และวัตถุดิบต่างๆ ในการผลิต เป็นต้น